เงินบาทอ่อนค่าหลุด30.60บาท
&nbsp;ธนาคารกรุงเทพ รายงาน เงินบาทอ่อนค่าหลุด 30.60 บาท/ดอลลาร์ เช้านี้
16 มิ.ย. 2554

ธนาคารกรุงเทพ รายงาน เงินบาทอ่อนค่าหลุด 30.60 บาท/ดอลลาร์ เช้านี้
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 30.57/59 บาท/ดอลลาร์ อ่อนค่าลงจากเย็นวานนี้ที่ปิดตลาดที่ระดับ 30.51/53 บาท/ดอลลาร์
วันนี้คาดว่าเงินบาทยังมีทิศทางอ่อนค่าลงได้อีก จากปัจจัยหลักที่นักลงทุนยังคงกังวลต่อปัญหาหนี้สาธารณะของประเทศกรีซ ซึ่งจนถึงขณะนี้ยังไม่มีสามารถบรรลุข้อตกลงเกี่ยวกับการใส่เงินเข้าไปช่วยเหลือกรีซเพื่อแก้ปัญหาดังกล่าวได้ ประกอบกับปัจจัยการลงทุนในตลาดหุ้นไทยที่แนวโน้มนักลงทุนต่างชาติจะยังขายต่อเนื่อง และเป็นไปตามทิศทางตลาดหุ้นในต่างประเทศที่ดัชนีปรับตัวลดลง
"แนวโน้มวันนี้ บาทคงลงต่อ ปัจจัยหลักยังเป็นปัญหาหนี้สินของกรีซที่ยังไม่บรรลุข้อตกลงเรื่องการใส่เงินเข้าไปช่วย" นักบริหารเงิน ระบุ
ส่วนความเคลื่อนไหวสกุลเงินหลักต่างประเทศช่วงเปิดตลาดเช้านี้ เงินเยนอยู่ที่ระดับ 80.97/99 เยน/ดอลลาร์ ส่วนเงินยูโรอยู่ที่ระดับ 1.4185/4188 ดอลลาร์/ยูโร
นักบริหารเงิน คาดว่า เงินบาทวันนี้จะเคลื่อนไหวอยู่ในกรอบ 30.55-30.65 บาท/ดอลลาร์
ล่าสุด นักบริหารเงินจากธนาคารกรุงไทย เปิดเผยว่า เงินบาทหลุดจากระดับ 30.60 บาท/ดอลลาร์ไปแล้ว โดยขณะนี้เงินบาทอยู่ที่ระดับ 30.59/63 บาท/ดอลลาร์